钦定古今图书集成/理学汇编/学行典/第225卷 > 《庶人孝传赞》〈江革 廉范 汝郁 殷陶〉
## 钦定古今图书集成/理学汇编/学行典/第225卷 > 《庶人孝传赞》〈江革 廉范 汝郁 殷陶〉

前人

江革，齐人也。汉章帝时避贼，负母而逃。贼贤之，不害而告其生路。竭力佣赁，以致甘暖，和颜悦色，以尽欢心。欲亲之，安自挽车以行，乡人归之，号曰“江巨孝。” 位至五官中郎将，天子嘉焉，宠遇甚厚。告归，诏书褒美，就家礼其终身，以显异行。廉范，京兆人也。少孤，十五入蜀迎父丧，遇石船覆，范抱棺而没。船人救之，仅免于死，遂以丧归。及仕郡，拯太守于危难，送故尽节。章帝时为郡守，百姓歌咏之。夫孝者人之本，教之所由生也。是以范之临危也勇，宰民也惠，能以义显也。汝郁，陈郡人也。五岁母病不食，郁亦不食，母怜之强食，郁能察色知病，辄复不食，族人号曰“异童。” 年十五著于乡里，父母终，思慕致毁，推财于兄弟，隐于草泽，君子以为难，况童龀孝于自然，可谓天性也。殷陶，汝南人也。年十二，以孝称。遭父忧，率情合礼。有长蛇带其门，举家奔走，陶以丧柩在焉，独居庐不动，亲戚扶持晓喻，莫能移之，啼号益盛。由是显名，屡辞辟命。夫智者不惑，勇者不惧。陶孝于其亲，而智勇并彰乎弱龄，斯又难矣。

赞曰：“事亲尽欢，其难在色。彼养以禄，我养以力。义在
爱敬，荣不假饰。嗟尔众庶，鉴兹前式。”